Praktikantordningen ved ambassaden i Paris

Ambassaden i Paris har etablert en egen praktikantordning for norske (viderekomne) studenter og nyutdannede fra norske eller utenlandske læresteder. Hvert semester tas det sikte på å tilby to-tre praksisplasser, for en periode på tre-fire måneder. Praktikantene må beherske fransk muntlig og skriftlig.


Målsettingen med praktikantordningen er å spre kunnskap om og interesse for arbeidet i utenrikstjenesten. Under veiledning av ambassadens faste personale vil praktikantene arbeide med blant annet politisk og økonomisk rapportering, kultursamarbeid og informasjonsarbeid (herunder med ambassadens hjemmesider). Det vil også bli lagt vekt på at praktikantene, gjennom orienteringer og løpende veiledning, skal få en så bred innsikt som mulig i ambassadens virksomhet og i hvordan arbeidet i utenrikstjenesten er organisert. 

Praktikantstillingene er ikke lønnet. Det vil imidlertid bli gitt et stipend, hvis størrelse avhenger av om praktikantene oppebærer studiefinansiering fra Statens lånekasse for den aktuelle perioden. Praktikantene vil normalt få tilbud om å leie rom på Det norske huset på Cité universitaire i Paris. 

Stillingene utlyses med søknadsfrist i april/mai for høstsemesteret, og med søknadsfrist i oktober/november for vårsemesteret. 

Fristen for søknad om praktikantstilling høstsemesteret 2005 (ca. 15. september – 15. desember) er satt til 1. mai 2005. Søknad med kortfattet CV sendes inn elektronisk til emb.paris@mfa.no eller pr. post til: Ambassade Royale de Norvège, 28, rue Bayard, 75008 Paris. 

Eventuelle spørsmål om praktikantordningen kan rettes telefonisk til Eiler N. Fleischer  

(+33 1 53 67 04 19) eller til Vibeke Rysst-Jensen (+33 1 53 67 04 26). 

